RJH กำไรปีนี้โตสองหลัก รับผลดีรัฐอัพค่าหัวประกันสังคมซื้อเป้า 33 บ.
RJH กำไรปีนี้โตสองหลัก รับผลดีรัฐอัพค่าหัวประกันสังคมซื้อเป้า 33 บ.
25 ก.ค. 2560

บล.บัวหลวง ระบุในบทวิเคราะห์วันนี้ (25 ก.ค.) ว่า บริษัท โรงพยาบาลราชธานี จำกัด (มหาชน) หรือ RJH จะมีอัตรากำไรขยายตัวได้ โดยประเมินว่าปีนี้จะมีกำไรเติบโต 21% จากปีก่อน เทียบกับค่าเฉลี่ยกลุ่มที่เพียง 4% อีกทั้งยังมีโอกาสปรับประมาณการกำไรขึ้นจากเงินสมทบจากโครงการประกันสังคมที่เพิ่มขึ้นด้วย
โดยตามที่กระทรวงแรงงานได้ประกาศ ให้เงินประกันสังคมสูงขึ้นประมาณ 5% จากอัตราเดิม และจะเริ่มใช้อัตราใหม่ตั้งแต่วันที่ 1 ก.ค. ที่ผ่านมา โดยเงินได้คงที่ (fixed payment) จะสูงขึ้นจาก 1,460 บาท/คน/ปี มาอยู่ที่ 1,500 บาท/คน/ปี และเงินได้ผันแปร (non-fixed payment) จะเพิ่มจาก 432 บาท/คน/ปีมาอยู่ที่ 447 บาท/คน/ปี สำหรับโรคที่ไม่ร้ายแรงมาก และจะเพิ่มจาก 560 บาท/คน/ปี ไปอยู่ที่ 640 บาท/คน/ปี สำหรับความเสี่ยงต่อหัวของผู้ป่วยใน
ทั้งนี้ RJH จะได้รับผลประโยชน์สูงจากการปรับอัตราการจ่ายเงินประกันสังคมขึ้น เนื่องจากมีสัดส่วนรายได้จากผู้ป่วยประกันสังคมอยู่ที่ 46% ในไตรมาส 1/60 เบื้องต้นประเมินว่านโยบายใหม่นี้จะหนุนกำไรหลักของ RJH ให้สูงขึ้น 2% ในปี 60 และ 5% ในปี 61 แนะซื้อราคาเป้าหมาย 33.00 บาท